2. ปัจจัยความเสี่ยง

บริษัทได้กำหนดนโยบายบริหารความเสี่ยงดังนี้

“ บริษัท ให้ความสำคัญต่อการควบคุมความเสี่ยงที่เกี่ยวข้องทุกด้าน
ครอบคลุมปัจจัยความเสี่ยงที่เกี่ยวข้องกับเป้าหมายทางธุรกิจ ด้านการเงิน ด้านการผลิต
และการปฏิบัติการด้านอื่นๆ รวมทั้งดูแลความปลอดภัยในชีวิต และ ร่างกาย ของพนักงาน
และการดูแลควบคุมรักษาสินทรัพย์ของบริษัท ตลอดจนให้ความร่วมมือต่อสังคมและหน่วยงานของรัฐ ”

บริษัท จัดให้มีคณะกรรมการบริหารความเสี่ยงในระดับจัดการ
โดยมีประธานกรรมการบริหารเป็นประธานคณะกรรมการ เพื่อวางแผนในการจัดการความเสี่ยง
เพื่อให้มั่นใจว่าการจัดการความเสี่ยงของบริษัทมีความเพียงพอและเหมาะสม
สามารถจัดการความเสี่ยงให้อยู่ในระดับที่ยอมรับได้
และการดำเนินการบริหารความเสี่ยงได้ถูกนำไปปฏิบัติอย่างต่อเนื่อง
เพื่อให้องค์กรสามารถดำเนินการให้บรรลุตามวัตถุประสงค์และเป้าหมายที่วางไว้
และโดยมอบหมายไปยังผู้บริหาร และพนักงานในหน่วยงานต่างๆ ของบริษัท
ทำการคาดการณ์ล่วงหน้าเกี่ยวกับความเสี่ยงรอบๆ ตัว
มากำหนดเป็นมาตรการป้องกันความสูญเสียที่มีสาเหตุมาจากความเสี่ยงและในกรณีที่ความเสี่ยงนั้นๆ
เกิดขึ้นให้จัดทำมาตรการรับมือ เพื่อรักษาความปลอดภัย และจำกัดความสูญเสียให้น้อยที่สุด
และจัดให้มีระบบติดตามตรวจสอบผลการดำเนินการบริหารความเสี่ยงและเฝ้าระวังความเสี่ยงใหม่ๆที่อาจเกิดขึ้น
และรายงานผลดำเนินการดังกล่าวต่อคณะกรรมการบริหารของบริษัท

คณะกรรมการบริหารความเสี่ยงมีหน้าที่ดังนี้

1.จัดทำคู่มือควบคุมความเสี่ยง เพื่อให้คำแนะนำในการตัดสินใจแก่หน่วยงานที่รับผิดชอบควบคุม
เพื่อให้เกิดความต่อเนื่องในการควบคุมความเสี่ยง

2. กำหนดมาตรการดำเนินการต่างๆ เมื่อเกิดความเสี่ยง

3. ขยายผลกิจกรรมด้านสังคม

4. พิจารณามาตรการป้องกันการเกิดซ้ำ

นอกจากคณะกรรมการบริหารความเสี่ยงดังกล่าวแล้ว หน่วยงานที่รับผิดชอบควบคุมความเสี่ยงนั้น ๆ
จัดทำข้อกำหนดและมาตรการในกรณีที่เกิดวิกฤต เช่น อัคคีภัย สารเคมีรั่วไหล
รวมทั้งจัดทำแผนการฝึกอบรม การจำลองสถานการณ์ การประเมินผล การจัดทำบันทึก
และการตรวจสอบความปลอดภัยในสถานที่ปฏิบัติงาน และ ได้จัดตั้งทีม TOP GUN
และทำการฝึกอบรมเป็นกรณีพิเศษ เพื่อเป็นทีมเสริมในการช่วยป้องกันและระงับอัคคีภัย

ในปีที่ผ่านมา บริษัท ได้ตรวจสอบสภาพการประเมินความเสี่ยงและการกำหนดข้อกำหนด
หรือคู่มือในการรองรับหรือจัดการความเสี่ยงหรือลดความเสี่ยงที่คาดว่าจะเกิดมูลค่าเสียหายใหม่ขึ้น
ของทั้งองค์กร เพื่อรายงานแก่ผู้บริหาร และจะทำการทบทวนสภาพดังกล่าวและรายงานทุกปี

จากการประเมินความเสี่ยงของบริษัท
เห็นว่าบริษัทไม่มีความเสี่ยงที่มีผลอย่างเป็นนัยสำคัญต่อการลงทุนของผู้ลงทุน
คงมีเพียงความเสี่ยงสำหรับการประกอบธุรกิจทั่วไป ซึ่งอยู่ในระดับปานกลาง กล่าวคือ
สามารถลดความเสี่ยงได้ โดยใช้ค่าใช้จ่ายในการป้องกัน ซึ่งจะต้องพิจารณาอย่างรอบคอบ
ในการใช้งบประมาณและจะต้องมีมาตรการเพื่อลดความเสี่ยงภายในเวลาที่กำหนดได้แก่

1.ความเสี่ยงจากปัญหาด้านเศรษฐกิจ และการเมืองภายในประเทศที่ยังไม่มั่นคง

- บริษัท ได้จัดตั้งสำนักกลยุทธ์เพื่อเพิ่มผลประกอบการ
เพื่อศึกษาแนวทางในการลดต้นทุนการผลิตรวมทั้งพิจารณาสภาพแวดล้อม และ สภาวะธุรกิจ
เพื่อกำหนดมาตรการดำเนินการต่างๆ เพื่อรักษาอัตรากำไรของบริษัท
โดยจัดให้มีการประชุมของผู้บริหารและทำบอร์ดรายงานข้อมูลข่าวสารและติดตามทุกสัปดาห์

2.ความเสี่ยงจากอัตราแลกเปลี่ยนเงินตราต่างประเทศและจากสินเชื่อ

- ความเสี่ยงจากอัตราแลกเปลี่ยนเงินตราต่างประเทศ
เกิดจากการนำเข้าวัตถุดิบจากต่างประเทศและการส่งออกสินค้า
โดยปกติรายการดังกล่าวจะมีเงื่อนไขทางการค้าเป็นระยะสั้น ประมาณ 1 - 3 เดือน
รายการค้าที่เป็นเงินตราต่างประเทศส่วนใหญ่เป็นสกุลเงินเยนญี่ปุ่น และ ดอลล่าร์สหรัฐ บริษัท ฯ
ป้องกันความเสี่ยงจากอัตราแลกเปลี่ยนที่เกิดขึ้นโดยการทำสัญญาซื้อขายเงินตราต่างประเทศล่วงหน้า

คณะกรรมการบริหารจะเป็นผู้พิจารณาระดับความเสี่ยงที่รับได้ตามประเภทรายการและของคู่ค้า
นโยบายในการทำสัญญาซื้อขายเงินตราต่างประเทศล่วงหน้ายังคงใช้นโยบายเดิม กล่าวคือ
ป้องกันความเสี่ยงในอัตราร้อยละ 50 ของยอดหนี้สินที่เป็นเงินตราต่างประเทศสุทธิ
โดยสัญญาดังกล่าวจะทำกับธนาคาร ซึ่งเป็นธนาคารหลักของบริษัท เท่านั้น และ บริษัท
จะไม่ทำรายการค้าเครื่องมือทางการเงินที่เป็นการเก็งกำไร

- ความเสี่ยงจากสินเชื่อ บริษัท ไม่มีความเสี่ยงจากการกระจุกตัวของสินเชื่อที่มีนัยสำคัญ บริษัท
ได้ทำสัญญาเกี่ยวกับตราสารอนุพันธ์ และฝากเงินสดไว้กับสถาบันการเงินที่น่าเชื่อถือ

  3. ความเสี่ยงจากแนวโน้มการขึ้นราคาของวัตถุดิบและขาดแคลนผู้ผลิตวัตถุดิบ

บริษัท ใช้นโยบายในการไม่ผูกขาดกับผู้ผลิตหรือจำหน่ายวัตถุดิบเพียงรายใดรายหนึ่ง
เนื่องจากมีผู้จำหน่ายวัตถุดิบมากรายแต่มีผู้ใช้วัตถุดิบในเกรดนี้น้อยราย ทำให้บริษัท
สามารถเลือกสั่งซื้อวัตถุดิบจากผู้ผลิตที่มีความมั่นคง มีความสามารถในการดำเนินธุรกิจ อีกทั้งบริษัท
มีสถานะทางการเงินที่มั่นคง
ซึ่งปัจจัยเหล่านี้สามารถที่จะนำมาใช้เพื่อเป็นการสร้างอำนาจการต่อรองกับผู้จำหน่ายวัตถุดิบได้เป็นอย่างดี

4. ความเสี่ยงด้านความพอเพียงของระบบโครงสร้างพื้นฐาน

เนื่องจากการดำเนินธุรกิจของบริษัทใช้เครื่องจักรขนาดใหญ่ และกำลังพัฒนาเป็น Clean Factory
จึงทำให้กระบวนการผลิต จำเป็นที่จะต้องรักษาระดับอุณหภูมิ ความชื้นให้เหมาะสม
เพื่อลดผลกระทบต่อคุณภาพสินค้าและเวลาจัดส่ง ดังนั้น ผลกระทบจากไฟฟ้าขัดข้อง
จึงเป็นผลกระทบหลักต่อกระบวนการผลิต บริษัท ฯ
ได้ดำเนินการขอความร่วมมือจากการไฟฟ้าส่วนภูมิภาค ทำการจ่ายกระแสไฟฟ้าให้แก่บริษัท จาก 3
แหล่งจ่ายสถานีไฟฟ้าย่อยของการไฟฟ้า นอกจากนั้น บริษัท ได้ลงทุนสร้างสถานีไฟฟ้าย่อยขนาด 115
เควี จำนวน 2 สถานีไว้ภายในบริษัทเพื่อ บาลานซ์โหลด
ซึ่งเป็นการเพิ่มประสิทธิภาพและสร้างความเสถียรให้แก่การจ่ายกระแสไฟฟ้าสู่โรงงานผลิตของบริษัท